Titel Ulvekongen

Tema: Identitet, Had, Vold, Familie, Vrede, Ungdomsliv, Forelskelse

Fag: Dansk

Målgruppe: 8.-10. klasse

Om bogen

Max er vred. Indebrændt. Aggressiv. Blodtørstig. Han finder hverken fred derhjemme eller i skolen. Enten er faren på nakken af ham - eller også er klasselæreren. Det er kun, når han mødes med drengene i bunkeren, at han for alvor føler sig i sit rette element. Herfra hærger de rundt i lokalområdet og står bag overfald, hærværk og indbrud. Det er kun i disse øjeblikke, at Max føler, at han er noget værd.

‘Ulvekongen’ er en selvstændig fortælling, men den tager udgangspunkt i det samme miljø, som Jessens tidligere udgivelse ‘Vildnis og tropehjelm’. Det kræves derfor ikke, at man har læst denne, men de to fortællinger bindes eminent og elegant sammen i både ord og streg.

Det er en voldsom historie fuld af vrede, modløshed og had - og derfor er det også en væsentlig fortælling om de unge mennesker, der efterlades af omverdenen med en følelse af ikke at lykkes. En følelse, der fører til afmagt og anarki. Samspillet mellem Sørens Jessens ord og illustrationer gør den grafiske roman til en intens og gribende historie, som de ældste elever vil kunne få en stor læseoplevelse ud af.

Om den pædagogiske vejledning

Den pædagogiske vejledning har til hensigt at give eleverne en udvidet forståelse af tekstens tematiseringer og samspil mellem tekst og illustrationerne. Der er lavet opgaver til før læsningen begynder, to opgaver til hvert af de 18 kapitler, som man kan arbejde med undervejs - og så afsluttende en række idéer til at arbejde i dybden med bogen, både kreativt og litterært. Her er der både opgaver, der forholder sig til sammensmeltningen mellem tekst og illustrationer, men også perspektiveringsmuligheder, der kan bringe tekstens temaer yderligere i spil.

Faglig relevans/kompetenceområder

Arbejdet med ‘Ulvekongen’ er en oplagt mulighed for at introducere eleverne for genren graphic novels, hvor tekst og illustrationer tilsammen udgør en fortælling. Derudover kan den fælles tematik for fortællingen medvirke til, at undervisningen tager fat i nogle af centrale temaer, der er i spil i ’Ulvekongen’. Klassiske danskforløb som ’Familien’, ’Identitet’, ’Følelser’ og ’Ungdomsliv’ vil alle være oplagte som udgangspunkt for denne bog. Denne pædagogiske vejledning tager primært udgangspunkt i arbejdet med kompetenceområdet fortolkning.

Forslag til læringsmål

* Eleven kan deltage aktivt, åbent og analytisk i dialog.
* Eleven kan undersøge samspillet mellem genre, sprog, indhold og virkelighed.
* Eleven kan fortolke egne og andres fremstillinger af identitet i tekster.
* Eleven kan sætte teksten i relation til aktuelle problemstillinger.
* Eleven har viden om identitetsfremstillinger.
* Eleven har viden om sproglig modalitet.

**Før læsningen**

**Wordcloud**

Lav en wordcloud ud fra disse tre begreber. Vrede. Vold. Familie. Lad eleverne komme med bud på, hvilke ord og associationer de får i tankerne, når de hører de tre begreber.

**Læs forsiden**

Lad eleverne arbejde i ThingLink, hvor de noterer alle de elementer ned, som de kan se på forsiden. Lad dem eventuelt gætte på, hvad novellen handler om, og hvad titlen refererer til.

**Søren Jessen**

Giv eleverne til opgave at undersøge Søren Jessens forfatterskab. Lav dem lave producere en lille forfatterbibliografi i ’Book Creator’, hvor de fremhæver centrale titler i forfatterskabet, fortæller om forfatterens særlige kendetegn og giver biografiske informationer.

**Vildnis – og tropehjelm**

Før læsningen kan det være en god idé at stifte bekendtskab med ’Vildnis – og tropehjelm’. Det er ikke et must for forståelsen af ’Ulvekongen’, men kendskabet til førstnævnte vil kunne forøge udbyttet. Max, der er hovedpersonen i 'Ulvekongen', er Viktors (hovedpersonen i 'Vildnis og Tropehjelm') plageånd. Både i billeder og fortælling støder man på sammenfald. I finder bogen her; <https://via.mitcfu.dk/54829442>.

**Under læsningen**

**Kapitel 1**

Hvilke tanker gør du dig om handlingen i første kapitel? Hvad fornemmer du er på spil?

Fokus på læberne. Om Max hører vi således: *”Det er noget, jeg har gjort et stykke tid. Strammet læberne.”* Om Max’ far hører vi*: ”Hans tykke læber trækker opad i begge ender. Smilet og hele hans ansigt bliver spejlet i min fasters”.* Hvad fortæller de to citater?

**Kapitel 2**

Hvad ved og fornemmer du om Max’ forhold til sin far efter de to første kapitler?

*”Jeg er nødt til at komme væk herfra inden jeg eksploderer.”* Hvorfor har Max det sådan – og hvordan illustreres det på side 25?

**Kapitel 3**

Hvad er myrerne et symbol for?

Max kan hverken udstå skolen eller Tobias. Hvad fornemmer du er skyld i det? Og hvorfor har han det modsat med farmoren og Lilja?

**Kapitel 4**

Max’ far har fortalt, hvordan man husker, hvor borddamen skal placeres. Hvad fortæller det om ham som type?

Se på illustrationerne fra s. 35-39. Hvordan hænger de sammen med teksten?

**Kapitel 5**

Undersøg påstanden om at ’danske 15-årige er europamestre i druk’. Er der noget om snakken og hvilke konsekvenser har det?

Bunkeren. Hvad symboliserer bunkeren for Max og de andre drenge. Hvad foretager de sig i den og hvordan fornemmer du, at stemningen er?

**Kapitel 6**

Se godt på illustrationer og tekst på side 52-54. Hvordan er sammenhængen? Hvorfor tror du, at Søren Jessen har valgt at illustrere Max og drengeflokken som ulve? Undersøg hvad der er kendetegnet hos ulve.

Hvilke forskellige roller spiller drengene i flokken – og hvorfor *blev* *det alligevel en god aften?*

**Kapitel 7**

Hvordan opfører og taler Max’ far til Max og de øvrige gæster?

Fortællingen om Viktor (fra ’Vildnis – og tropehjelm’) dukker op i dette kapitel. Hvis du har læst bogen, så noter de elementer fra ’Ulvekongen’ ned, som du kan genkende fra ’Vildnis – og tropehjelm’.

**Kapitel 8**

Max bliver oprevet og vred over mange ting. Både i dette kapitel og i andre. Noter alle de ting ned, som irriterer og frustrerer ham. Overvej hvor vreden og frustrationen stammer fra – og hvad den skyldes?

Hvad foregår der mellem Max, Tobias og Lilja?

**Kapitel 9**

Lilja og Max erindrer hvad de lavede sammen, da de var små. Hvad er barndomsmindet et udtryk for? Skriv en lille barndomserindring, der fortæller om hvordan du oplevede og nød livet, da du var lille?

*”Jeg duer overhovedet ikke til det med piger. Jeg kan ikke læse dem. Ha! Jeg kan hverken læse bøger eller piger. Total taber. Men bøger får mig i det mindste ikke til at svede så sindssygt, som jeg pludselig gør nu. Vi står meget tæt. Hvordan skete det? Jeg har ikke rørt mig.”* Hvad fortæller citatet om Max’ følelser for Lilja og om hans selvværd?

**Kapitel 10**

Se godt på illustrationerne i kapitlet. Hvordan fornemmer du, hvad der sker, selv hvis du ikke havde teksten at støtte dig op af?

Hvad betyder sætningen *’Jeg når ikke engang at tælle til 99’?*

**Kapitel 11**

Vi springer lidt frem i tiden i dette kapitel. Hvad er de væsentligste begivenheder og ændringer efter festen?

Ulveflokken omringer Viktor (Hiktor) og tager hans BMX. Forestil dig, at du er Viktor og er kommet hjem fra oplevelsen. Skriv hans dagbog, sådan som han ville fortælle den.

**Kapitel 12**

Hvad sker der i drengegruppen/ulveflokken? Beskriv det hierarki og de roller, som hver dreng tilsyneladende har i flokken.

*”Det er så fantastisk at komme ind i et fremmed hus. Hele stemningen. Den elektriske summen i kroppen. Jeg elsker det. Nu er det os, der bestemmer i det her hus. Vi er kongerne. Vi kan gøre lige, hvad vi vil.”* Hvis du læser mellem linjerne, hvad er det så, at dette citat fortælle?

**Kapitel 13**

Forestil dig, at du er manden eller kvinden i huset. Hvordan vil du efterfølgende beskrive overfaldet og anmelde de fire drenge for politiet?

Hvad er det, der giver Max boblende fornemmelser i maven?

**Kapitel 14**

Se godt på alle illustrationerne i kapitlet. Hvilken sammenhæng har de med teksten?

Max forsøger at gøre en god gerning, men ender i kapitlet med at blive overfaldet af sin far. Hvad fortæller hele kapitlet om deres familie? Stop din læsning og overvej. Hvad burde de tre personer hver især gøre på dette tidspunkt, hvis der skulle være mulighed for at redde familien?

**Kapitel 15**

Max lader tårerne få frit løb. Beskriv alle de ting og situationer, som du tænker, er årsag til tårerne.

Genfortæl kapitlet set med Hiktor/Viktors øjne. Hvis du har læst bogen ’Vildnis – og tropehjelm’, så noter i stedet de elementer ned, som går igen i begge fortællinger og beskriv, hvilken betydning det har, når en fortælling skifter synsvinkel.

**Kapitel 16**

Lav sms-samtalen mellem Max og Hiktor. Brug appén ’TextingStory’ til at skabe den fiktive samtale mellem de to.

*”Næsten lige så fucked up som min”.* Hvorfor vil Hiktor/Viktor brænde Vildnisset af?

**Kapitel 17**

Den bedste måde at holde på hemmeligheder er, hvis man har noget på hinanden. Er du enig? Begrund.

*”Så forstår jeg det endelig. Flokken er færdig. De andre har selvfølgelig hørt om skolen. De ved hvem der gjorde det.”* Max føler sig som en ’ensom ulv’. Hvilke følelser tror du, at de andre drenge sidder med?

**Kapitel 18**

*”Men sådan gik det. Fordi jeg én eneste gang sagde ja i stedet for nej. Så let var det. Så lidt skulle der til.”* Med junkiens ord og fortælling går flere ting op for Max. Hvad er det, at han indser?

Max forstår til sidst, at han ikke har mange chancer tilbage. *”Når man nu er sådan en der overnatter i bunkere.”* Han sender en sms til Lilja og håber, at hun vil mødes med ham. Hvorfor er det hende han vælger, som sin eneste chance?

**Efter læsningen**

**Kapitel 19**

Forestil dig, at du er forfatteren Søren Jessen, og at du vælger at skrive endnu et kapitel. Et kapitel 19. Hvordan vil du afslutte bogen?

**SoMe-synsvinkel**

Opret en fiktiv Facebook eller Instagram-konto. Giv den navnet ’Ulveflokken’. Lav 6-8 opslag der passer til bogens forløb.

**Fuglekongen vs Ulvekongen**

Måske er den væsentligste del af bogen, fortællingen om Max og hans far. Ulvekongen vs Fuglekongen. Hvilken betydning har farens opførsel, opdragelse og væremåde for den måde Max opfører sig? Hvordan opfatter du farens måde at agere på – og hvordan tror du, at det har smittet af på den måde, som Max møder verden på?

**Hvad gør dig vred?**

Skriv et essay med titlen ’Hvad gør mig vred?’ Reflekter over, hvad der kan gøre dig i vred i dit liv – og hvad vrede er for en størrelse. Beskriv også hvor du møder vrede andre steder i livet – og hvad man kan/bør gøre for at tackle det.

**Hvem har skylden?**

Lav en paneldebat i klassen. Lad 5 elever komme op som paneldeltagere. De skal diskutere, hvilke roller og hvilken skyld de forskellige personer fra bogen har i forhold til, hvordan fortællingen udvikler sig. Disse personer skal vendes og diskuteres:

Max, Max’ far, Max’ mor, Tobias, Lilja, Trine (Max’ lærer), Drengeflokken, Junkien, Hiktor/Viktor

**Samling af sanser**

Led efter alle de tillægsord der igennem billednovellen er med til at skabe den grafiske romans særlige stemning. Saml dem i en Wordcloud, hvor du grafisk indsætter ordene og danner ordskyen til et passende motiv for historien.

**Skriv et haiku-resumé**

Tag udgangspunkt i ’Ulvekongen’s fortælling og forsøg at sammenfat bogens tema og handlingsforløb i tre linjer med 5, 7 og 5 stavelser i hver.

**Supplerende materialer:**

’Ulvekongen’ kan være meget oplagt at anvende i et danskfagligt forløb, der omhandler drenge eller drengedynamikker. En anden overskrift kunne også omhandle ’Ondskab’ eller ’Vrede’. Som supplement til ’Ulvekongen’ kunne man derfor overveje en af følgende titler:

’Drengene’ af Jonas Kleinschmidt; <https://via.mitcfu.dk/54966490>

’Gerningsmænd’ af Kim Fupz Aakeson; <https://via.mitcfu.dk/28414552>

’Ondskab’, den svenske film baseret på Jan Guillous selvbiografiske bestseller; <https://via.mitcfu.dk/CFUFILM1070742>

’Vrede. Fucker med din hjerne – de 7 dødssynder’, dansk underholdningsprogram; <https://via.mitcfu.dk/TV0000035560>

’Ondskab – de store fagbøger’; <https://via.mitcfu.dk/51996151>

’Vreden’, dansk dokumentarserie i 5 afsnit om fem grundlæggende følelser; <https://via.mitcfu.dk/TV0000034314>